Gosos de Mesaustu
Laudes a sa Madonna Assunta
(Bolotana – 15 agosto) 

Rit.  Sa celeste gerarchia
        Faghet festa sublimada
        Oe a su chelu est alzada
        In anima e corpus Maria.

Oe sos coros celestes
Faghen festa tott’uguale
Sos mortales e terrestes
Cun su chelu imperiale
Pro sa Matrona reale
Mustran grande galania.

Oe su chelu …

Oe s'imperiu chelu
Sentit grande reconsizu
Maria senza rezelu
Hat cumplidu su disizu
De regnare cun su fizu
Sa suprema monarchia.

Oe su chelu …

Oe sos anghelos santos
Abbassan tottu cuntentos
Cun musicas e cun cantos
E soaves istrumentos
Cun disizu e cun intentos
De li fagher cumpagnia.

Oe su chelu …

Abbassan sos Serafinos
E celestes isquadrones
Anghelos e Cherubinos
E supremas legiones
Cantande innos e cantones
Cun soave melodia.

Oe su chelu …

Alzat oe triunfante
A su chelu imperiale
Pius de sole radiante
Intrat sa infanta Reale
In sa corte celestiale
Regnat cun summa allegria.

Oe su chelu …

Inue cun galania
La servin tottu sos Santos
Cun umile cortesia
La veneran tottu cantos
Innos, laudes e cantos
Li naran cun armonia.

Oe su chelu …

Ditzos sos altos chelos
Chi cale Reina hant bidu
Et orfanos sos terrenos
Chi tale prenda hant perdidu
Su corpus cun s'alma unidu
Hat boladu Virgen pia.

Oe su chelu …

Sos Anghelos tottu unidos
Cun grande manna impresa
De gala si sun bestidos
Pro incontrare sa primesa
Cun tale modu e lestresa
E profunda cortesia.

Oe su chelu …

Tottu allegros e cuntentos
Cun musicas cuncertadas
Lassan sublimes assentos
Po fagher festa a s'intrada
Alzat tantu accumpagnada
De illustre cumpagnia.

Oe su chelu …

Oe si chi Babbu Eternu
La rezit cun tale amore
Chi causat a s' inferru
Ispantu e grande terrore
Cun immensu risplendore
E cun tanta melodia.

Oe su chelu …

Oe su Fizu e isposu
La cortizat cun grandesa
L’hat dadu assentu onorosu
Cale nobile princesa
Sos anghelos 'cun prestesa
La servin cun galania.

Oe su chelu …

In sos chelos sublimada
Regnat s'infanta reale
Est po sempre collocada
In su chelu imperiale
Cale Reina principale
Gosat cun summ'allegria

Oe su chelu …

Lassadu hat custu terrenu
De custa valle meschina
Est alzada in logu amenu
Sa Virgen Mama Divina
Cun sa Maestade trina
Regnat cun summ’armonia.

Oe su chelu …

Cun grandissimu accunortu
Nos hazis Virgen lassadu
Custu populu devotu
Bos siat incumandadu
Sempre restet amparadu
Dae bois mama pia.

Oe su chelu …